Data wys huurders nie bestand teen stygende rentekoerse, swak ekonomie - Jou Geld | Solidariteit WêreldJou Geld | Solidariteit Wêreld
Data wys huurders nie bestand teen stygende rentekoerse, swak ekonomie
Vrydag, April 1st, 2016
Die konvensionele siening dat huuropbrengste sou versterk na gelang rentekoerse verhoog word en minder mense gevolglik hul eie huis sou kon koop en bekostig, word nie deur die huidige stel feite ondersteun nie.
“Teenoor geleidelik stygende rentekoerse het ons ‘n baie swak ekonomie en miskien is dit ‘n bietjie te veel om ‘n beduidende versterking van huuraanvraag te verwag. Huurders en aspiranthuurders ondervind ook die negatiewe uitwerking van ‘n verswakkende ekonomie,” skryf ENB se eiendomstrateeg, John Loos, en Tenant Profile Network se besturende direkteur, Michelle Dickens, in hul jongste oorsig van residensiële opbrengs.
Hulle sê die TPN-ENB se Nasionale Gemiddelde Bruto Residensiële Opbrengs het gedurende die hele 2015 die afwaartse tendens voortgesit wat reeds vroeg in 2014 begin het.
“Gegewe die tendens van geleidelik stygende rentekoerse het ons teen hierdie tyd ‘n bietjie meer ten opsigte van huurinflasie verwag. Hierteenoor het ons egter ‘n baie swak ekonomie gehad en dit kan dalk beduidende finansiële beperkings plaas op die huurderpopulasie en sy vermoë om stygings in huurgeld te absorbeer.
“Tot nou toe was die styging in rentekoerse baie stadig en klein in omvang en dusver lyk dit nie of dit veel vir huurgeld doen nie.”
Die nasionale gemiddelde opbrengs het verder van 8,53% in die derde kwartaal van 2015 tot 8,48% in die 4de kwartaal verswak. Dit is steeds ‘n redelik aantreklike groeikoers vanuit ‘n eienaar se perspektief, maar is ook in die algemeen goeie nuus vir huurders en aspiranthuurders wat finansieel gesond is. Die huurgeld en potensiële huurgeld eskaleer nie vinnig nie en in werklikheid daal hul groeikoers.
Guteng is die streek met die grootste styging in huuropbrengste, maar huurders in die provinsie is ook van die grootste sondebokke as dit by wanbetaling kom. “In die 4de kwartaal van 2015 het die twee grootste Gauteng-metro’s, naamlik die Stad Johannesburg (9,01%) en Tshwane (8,90%), die grootste opbrengste getoon, met Ekurhuleni effens laer (8,53%). Die Ethekwini-metro (Durban) het ook opbrengste van 8,53% getoon.
“Terselfdertyd sien ons dat KwaZulu-Natal en Gauteng van die Groot 4-provinsies die swakste betalingprestasies toon, met 81,2% huurders in KZN wat presteer en 85,4% in Gauteng. In vergelyking hiermee het Nelson Mandelabaai (opbrengs 8,41%), die grootste metro in die Oos-Kaap, ‘n effens laer opbrengs as die Gauteng- en KZN-metro’s en ‘n hoër persentasie betalende huurders (88,2%) as Gauteng en KZN.”
In Kaapstad is die teenoorgestelde waar. Dit toon ‘n opmerklik laer persentasie opbrengs as in die ander metro’s, naamlik 8,03%, maar teen 88,7% het die Wes-Kaap die hoogste persentasie presterende huurders.